DECIZIA COMISIEI
din 26 iulie 2010
privind alocarea de zile suplimentare pe mare Portugaliei în cadrul diviziunilor ICES VIIIc și IXa, cu excepția Golfului Cadiz
[notificată cu numărul C(2010) 5011]
(Numai textul în limba portugheză este autentic)
(2010/415/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 53/2010 al Consiliului din 14 ianuarie 2010 de stabilire, pentru anul 2010, a posibilităților de pescuit și a condițiilor conexe pentru anumite resurse halieutice și grupe de resurse halieutice, aplicabile în apele UE și, pentru navele din UE, în ape în care sunt necesare limitări ale capturilor (1), în special punctul 7 din anexa IIB,
întrucât:
(1)
Punctul 5.1 din anexa IIB la Regulamentul (UE) nr. 53/2010 specifică numărul maxim de zile în timpul cărora navele Uniunii cu o lungime totală egală sau mai mare de 10 metri, deținând la bord traule, plase-pungă daneze sau unelte de pescuit asemănătoare cu dimensiunea ochiului de plasă egală sau mai mare de 32 mm și setci cu o dimensiune a ochiului de plasă egală sau mai mare de 60 mm, precum și paragate de fund, pot fi prezente în cadrul diviziunilor ICES VIIIc și IXa, cu excepția Golfului Cadiz, de la 1 februarie 2010 la 31 ianuarie 2011.
(2)
Punctul 7 din anexa IIB împuternicește Comisia să aloce un număr suplimentar de zile pe mare în timpul cărora navele pot fi prezente în zona geografică atunci când dețin la bord astfel de unelte de pescuit, pe baza încetării definitive a activităților de pescuit care s-au desfășurat începând cu 1 ianuarie 2004.
(3)
La 8 februarie, 23 februarie, 25 martie și 22 aprilie 2010, Portugalia a transmis date care demonstrează că douăzeci și opt de nave de pescuit și-au încetat activitățile începând cu 1 ianuarie 2004. Având în vedere informațiile prezentate și metoda de calcul stabilită la punctul 7.1 din anexa IIB, se alocă Portugaliei, pentru perioada cuprinsă între 1 februarie 2010 și 31 ianuarie 2011, nouăsprezece zile suplimentare pe mare pentru navele care dețin la bord unelte de pescuit de tipul celor specificate la punctul 2 litera (a) din aceeași anexă.
(4)
Măsurile prevăzute de prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
(1) Numărul maxim de zile în timpul cărora o navă de pescuit aflată sub pavilion portughez și care deține la bord unelte de pescuit de tipul celor menționate la punctul 2 litera (a) din anexa IIB la Regulamentul (UE) nr. 53/2010 și căreia nu i se aplică niciuna dintre condițiile speciale enumerate la punctul 5.2 din respectiva anexă poate fi prezentă în diviziunile ICES VIIIc și IXa, cu excepția Golfului Cadiz, în conformitate cu tabelul I din respectiva anexă, crește la 177 de zile pe an.
(2) Numărul maxim de zile la care se face referire la alineatul (1) nu aduce atingere niciunei decizii ulterioare adoptate de către Comisie în temeiul punctului 7.5 din anexa IIB la Regulamentul (UE) nr. 53/2010 cu privire la reevaluarea numărului de zile suplimentare rezultate în urma încetării permanente a activității și alocate anterior de către Comisie.
Articolul 2
Prezenta decizie se adresează Republicii Portugheze.
Adoptată la Bruxelles, 26 iulie 2010.